Landets efterskoler havde søndag budt potentielle elever og deres forældre indenfor til Efterskolernes Dag. Udover at finde den rigtige skole til deres børn, så er der midt i energikrisen også andre ting, forældrene overvejer, når de skal sende deres unge mennesker på efterskole. Nogle af dem, der brugte søndagen på at besøge en efterskole, var Thomas og Anni Jensen. Sammen med sønnen Martin var de ude og besigtige Blidstrup Efterskole på Mors. Her skal Martin gå i 10. klasse næste år, og det kommer stigende priser i samfundet ikke til at stå i vejen for. - Jeg regner med, at vi sparer lidt derhjemme, fortæller direktør Thomas Jensen, Nykøbing. - Og så er det også en investering i de unges liv, supplerer ægtefællen, Anni Jensen, som til dagligt er sekretær, udover at være mor til Thomas. På Blidstrup Efterskole har de endnu ikke bestemt, om prisen for et efterskoleår skal være højere til næste år for at opveje inflationen. - Vi er hele tiden obs på, at det ikke bliver for dyrt. Fordi vi vil hellere have, at der er folk i huset, end at der er fem, der melder fra, fordi vi har sat en for høj pris. Så hellere lade os få nogle ind til at dele regningen, mener forstanderen på Blidstrup Efterskole, Kristen Gubi Glintborg. For Thomas og Anni Jensen er det en prioritering, at sønnen skal have et år på efterskole. Og søndagens fremmøde til Efterskolernes Dag tyder på, at flere prioriterer efterskoleopholdet på trods af krisetider. - Med det besøgsantal vi har i dag, så er det rigtig dejligt. Også at folk ikke kun kigger på økonomien, men kigger på, hvad har deres børn brug for, lyder det fra forstanderen. Men det er ikke kun det store fremmøde, der vidner om opbakningen til efterskolen på Mors. - Vi har også forældre, der skriver til os, fordi de er optaget af, at deres børn får en rigtig god oplevelse og gerne vil række hånden ud til os. Men om det skal være en praktisk arbejdsdag eller om det skal være andre tiltag, det har vi slet ikke overvejet, fortæller forstander Kristen Gubi Glintborg. Ender det med en arbejdsdag for forældrene, så er Anni og Thomas Jensen klar til at bakke op om det. - Vi skal nok møde op, og hjælpe med det, vi kan, lover Anni Jensen.

Referat:
Forældreparret Thomas og Anni Jensen fra Nykøbing er klar til at strække sig langt, for at deres søn får opfyldt efterskoledrømmen.